Sfântul apostol Simon, mirele din Cana Galileii - protectorul mirilor şi îndreptă- 
torul celor rătăciți sufleteşte (10 mai şi 30 iunie): 

Materiale despre Sfântul apostol Simon: 


https://archive.org/details/ O steaemy?query=Simon 


https://www.slideshare.net/steaemy 1/search_my_uploads?type=&new=&ag=apostol+Sim 

Sfântul Simon Zilotul, protectorul marilor iubiri 


Nu ştiu de ce preţuim mai mult Ziua Sfântului Valentin decât Dragobetele nostru 
românesc. Nu ştiu de unde a apărut această modă şi de ce ne place să alergăm 
după mărgele străine, uitând că la doi paşi de noi, în chiar naosul Bisericii 
Podeanu din Piaţa Chibrit, se află moaştele Sfântului Simon Zilotul, protectorul 
tuturor îndrăgostiților şi al celor căsătoriți, apostolul despre care se spune că la 
Cana Galileei, l-a avut ca nuntaş pe însuşi Hristos şi a băut împreună cu El vinul 
prefăcut miraculos din apă. 


La racla Sfântului Simon Zilotul 


La Podeanu, toate drumurile duc la racla sfântului, acolo unde sub privirea 
trează a Pantocratorului şi a sfinţilor din Iconostas, se întruchipează mistic un 
loc dincolo de orice loc - un al cincilea punct cardinal: centrul lumii. Ajungi la 
raclă şi cu ochii închişi, purtat de un imbold special al inimii, îngenunchezi în 
faţa Sfintelor moaşte fără voie. Nu trebuie să cauţi, nu trebuie să întrebi pe 
nimeni. Ca orice comoară adevărată, moaştele apostolului Simon Zilotul sunt la 
vedere. E o casetă de lemn mirositor de santal, cu intarsii fine de sidef, ce se 
arătă în ascunzişul altei casete mai mari şi cu geam transparent, sub un mic 
baldachin de marmură alb-ruginie, întruchipând cununa vieţii şi a căsătoriei, 
sprijinită pe patru stâlpi de neclintit - stâlpii Mântuirii dintotdeauna: Credinţa, 
Nădejdea, Dragostea şi Familia. 


Părintele Ailoaie 


Sunt multe lucruri demne de uimire la Podeanu. Priveşti şi iei aminte. Admiri 
amestecul de alb cu polen aurit de pe catapeteasmă şi observi desenul luminos al 
unor superbe vitralii cu sfinți români. Citeşti micul istoric şi te minunezi de 
prospeţimea construcţiei (refăcută total după 1990), pentru a te opri apoi în 
pridvor, constatând că la ora vecerniei, stranele sunt deja pline. Alături, lângă 
pangar, câțiva credincioşi aprind lumânări şi discută cu glas şoptit între ei. E 
lume de tot felul. Lume, în general, cu probleme. Unii vin din curiozitate; alţii, 
într-o disperare de moment. Unii ezită şi nu ştiu încă bine ce să ceară; alții vor să 
mulțumească pentru toate câte li s-au împlinit. 


O tânără trăieşte de mai mult timp cu impresia că este blestemată, de vreme ce 
nimeni nu a cerut-o în căsătorie până acum şi multe femei din familia ei au murit 
bătrâne, bolnave şi singure. 


O altă tânără întreabă, parcă uşor îndoită, dacă Moaştele ajută să-i aducă înapoi 
iubitul, în timp ce o doamnă mai în vârstă caută să o încurajeze, povestindu-i 
cum, după 40 de ani de căsătorie, s-a trezit că-i cere soţului ei să divorţeze, 
simțind față de omul pe care îl iubise cândva o repulsie violentă, cu totul 
nefirească. Nimeni şi nimic nu a putut-o convinge să renunţe la hotărârea ei, 
până când s-a întâmplat ca în drum spre Tribunal, să treacă prin dreptul bisericii 
şi brusc, făcându-şi doar semnul crucii, o căldură dincolo de fire a cuprins-o cu 
intensitatea unui fulger, făcând-o să exclame uimită: "Doamne, ce-i cu mine? Ce 
vreau să fac?"”. Aşa a dispărut vrăjmăşia din inima ei, aşa s-a reîndrăgostit de 
soţul ei şi tot aşa a aflat numele bisericii Podeanu, deopotrivă cu minunata 


lucrare a Sfântului Simon Zilotul, protectorul mirilor şi îndreptătorul celor 
rătăciţi sufleteşte. 


Viziunea femeii oarbe 


.. 


Mormântul episcopului Valerian Zaharia 


E multă suferinţă rostită în gând sau doar în şoaptă, la racla cu Sfintele moaşte, 
dar şi ajutorul e mare, pe măsură. Părintele Ailioaie ştie prea bine de unde vine 
acest ajutor. Ar păstra cuvenita tăcere a smereniei preoţeşti (faptele să vor- 
bească), dar ştie prea bine că de n-ar vorbi el despre asta, ar vorbi pietrele şi 
zidurile cele înalte ale bisericii, lucru care de altfel s-a şi întâmplat, când, cu 
ocazia reconstruirii ei, a descoperit într-o nişă adâncită sub paviment o casetă cu 
fotografia unei femei. Alături, lângă alte fotografii de epocă şi decupaje din 
ziarele vremii, se află mărturia preotului Mihail Serpaianu (primul ctitor al 
bisericii), care povestea că pe la 1926, o femeie oarbă din naştere şi cu viaţă 
curată, pe numele de familie Pascalopol, trecând prin zonă, s-a oprit din drum şi 
a început să strige că vede cum în faţa ei se ridică o biserică învăluită toată în 
lumină, cu nimb strălucitor jur-împrejur. Exact pe locul acela s-a ridicat biserica, 
respectându-se cumva descrierea femeii oarbe: un lăcaş mic şi smerit, simplu şi 
curat, cu două coloane la intrare şi deasupra, trei turle, ca cele trei degete ale 
mâinii pregătite pentru închinare. 


Stavilă vrăjitoarelor 


E mult de atunci, dar nu atât de departe cât ar părea. Refugiat pe scaunul în care 
spovedeşte, părintele Vasile Ailioaie îşi aminteşte şi tresare. Îi vine greu să 
creadă că în 1990, când a venit la Podeanu, biserica era o ruină neagră, un 
patrulater de ziduri mucegăite, reci şi desfăcute pe la colţuri, prin care sufla 
crivățul iernii şi şoarecii se strecurau până spre altar. Nici el nu ştie cum a reuşit 
în câţiva ani să reclădească de unul singur biserica, înlocuindu-i cupolele grele şi 
păstrându-i, totuşi forma inițială. Surâde doar obosit şi arată spre sfânta raclă. 


Catapeteasma străluminată 


E limpede că nimic nu s-a întâmplat în viaţa lui fără voia Mirelui din Cana 
Galileei. Nici când l-a cunoscut şi l-a luat în grija familiei sale pe bătrânul 
episcop Valerian Zaharia (cel care ţinea în mare taină Moaştele, aduse cu multă 
cheltuială din insula Creta), nici când acelaşi episcop, persecutat de comunişti şi 
mutat între timp la Domnul, i-a apărut în vis şi l-a avertizat cu vocea lui autoritar 
paternă să nu se lase şi să nu uite: Podeanu se află, de fapt, în groapa lui Ouatu 
(cel mai rău famat cartier bucureştean) şi Dumnezeu a vrut ca biserica să fie casă 
a Sfântului apostol Simon Zilotul, dar şi stavilă tuturor vrăjitoarelor şi descân- 
tătoarelor din Străulești. 


Părintele evită să vorbească despre sacrificiile pe care le-a făcut pentru această 
biserică, în care s-a zidit cumva pe sine, cu întreaga familie, renunțând la micile 
bucurii lumeşti. Se codeşte şi tace încurcat, dar îl dau de gol straiele modeste şi 
mâinile crăpate şi acum de muncă - mâini pe care, inutil, încerca să le ascundă 
sub marginile reverendei. Ca uleiul sfințit, adevărul iese la lumină, oricare ar fi 
el. Iese, împlinind noi miracole, aşa cum s-a întâmplat când Lovica Ailioaie 


(soţia părintelui) şi Victoria Cosmin (soţia unui important sponsor) au refuzat să 
le fie pomenite pe undeva numele şi astfel, să se afle că ele au cumpărat cu banii 
lor marmura de la baldachinul Sfântului Simon Zilotul. Voia Sfântului a fost 
însă alta şi miraculos, a făcut ca în spatele piedestalului să apară scrise, în chiar 
fibra blocului de marmură, aşa cum a fost el tăiat în carieră, chiar inițialele celor 
două femei: V.C.şi L.A! 


Nuntire albă, cu mirele Hristos 


La Podeanu, drumul credincioşilor se opreşte obligatoriu la baldachinul apo- 
stolului şi la superba icoană pictată de părintele Sofian Boghiu de la Antim. Sunt 
multe rugăminţi care se rostesc la racla sfântului. Oameni mai tineri şi mai puţin 
tineri, care cred că au fost blestemaţi şi că li s-au legat cununiile, oameni 
disperaţi în dragoste sau disperaţi că nu au un copil. 


Deloc uimit să audă asemenea cazuri, părintele Ailioaie clatină uşor din cap, 
evită să certe pe cineva şi caută să rămână cât mai rezervat, considerând că prin 
rugăciunea noastră insistentă, greşim atunci când cerem să se împlinească voia 


noastră şi nu voia lui Dumnezeu, aşa cum s-a întâmplat nu de mult cu o tânără, 
care, speriată că nimeni nu o cerea în căsătorie, făcea pelerinaje nesfârşite pe la 
cei mai mari duhovnici, pentru a o ajuta să-şi găsească ursitul, perechea hărăzită 
de Dumnezeu. Într-un târziu, după mai multe căutări, a revenit la Podeanu. Avea 
în braţe un imens buchet de flori şi voia să mulţumească din tot sufletul la racla 
Sfântului, fericită că mergând din mănăstire în mănăstire, a prins drag de viaţa 
monahală şi s-a călugărit, avându-l acum mire chiar pe Hristos. 


"Să nu forțăm mâna lui Dumnezeu cu cererile noastre”, spune părintele Ailioaic. 

Sunt momente în viaţă când nu trebuie să ne fixăm gândul pe ceva precis, pe 
ceva anume. Sunt situaţii când un rău se petrece spre bine şi când un soţ beţiv şi 
păcătos se poate mântui prin soția credincioasă, aşa cum s-a întâmplat cu Sfânta 
Xenia, "Nebună întru Hristos", care s-a îmbrăcat în haine bărbăteşti ca să plângă 
cu râuri de lacrimi în numele soţului ei, mort neîmpărtăşit şi în destrăbălare. 


Dacă nu cunoaştem planul lui Dumnezeu, atunci mai înţelept este să cerem ceea 
ce este de folos Mântuirii noastre. Să cerem, cu alte cuvinte, pomul roditor şi nu 
bucuria parfumată a unui singur şi amăgitor fruct. Să cerem iubirea şi nu un 
simplu şi trecător sărut". 


Părintele nu vrea să dea sfaturi, dar nici nu poate privi impasibil la toată 
rătăcirea din jur. Nu vrea să dramatizeze, dar e limpede că în ziua de azi familia 


e în mare primejdie, devenind un fel de ornament sau podoabă - ceva în genul 
unei rochii pe care o probezi câteva zile, după care, dacă nu-ţi mai place, o dai 
de o parte sau o duci înapoi la magazin. 


Ca preot slujitor în biserica Mirelui din Cana Galileei, părintele Ailioaie are 
parte de multe ispite şi situaţii jenante, când, spre exemplu, vreun bărbat deja 
căsătorit, mai vârstnic şi cu dare de mână, îi cere să îl cunune religios cu amanta, 
numai ca să scape de gura ei sau când mama soacră vrea să plătească oricât 
pentru ca prin slujbe citite la racla Sfântului, fiul să se despartă de noră. E multă 
sminteală şi multă suferinţă, sinucideri şi crime pasionale, vrăjitorii şi eresuri de 
tot felul. 


SEI, VecHi 


Pa 


Părintele a încetat de mult să se revolte. Puţin dezamăgit, a renunţat cumva la 
luptă, văzând că nimic nu mai poate schimba spiritul timpului în care trăim - 


egoismul, poftele şi lăcomia fără pic de măsură. Trecut prin multe cărți filocalice 
şi felurite experienţe intelectuale (inclusiv un doctorat luat în Germania), 
părintele Ailioaie afişează o seninătate stoică, mulţumindu-se cu puţin, cu bucu- 
ria propriei familii (Lovica, Daria şi Aurelian); cu o parohie mică, dar plină de 
fii duhovniceşti - oameni pe care sfântul apostol i-a ajutat cândva şi acum ei 
mulţumesc în felul lor, închinându-se la raclă şi ajutând cum pot biserica. 


Chiar dacă unii locuiesc în cele mai îndepărtate cartiere ale Bucureştiului, vin 
cât pot de des la întâlnirea cu Sfântul Simon Zilotul - mare ocrotitor de copii şi 
vindecător de boli grele, după cum mărturiseşte doamna Paula de la pangar, 
care, de când ţine cheia bisericii, a văzut multe minuni şi scene emoţionante 
până la lacrimi, cum ar fi cea trăită de o femeie atât de credincioasă, încât nu s-a 
temut să ţină întreg Postul Paştelui, deşi era însărcinată în ultima lună. Ea, care 
pierduse mai multe sarcini până atunci şi medicii nu-i dădeau prea multe şanse 
de reuşită, şi-a pus nădejdea în ajutorul Sfântului şi Dumnezeu a ajutat-o să 
nască fără probleme un copil atât de frumos, de cuminte şi cu râvnă la biserică, 
încât micuțul Teodor Cristian Fanurie a ajuns acum "micul diacon" al părintelui 
Ailioaie, nelipsit de la nici o Liturghie. 


NU 


E mare apostolul Simon şi plin de zel, cum îi spune şi numele, dar se pare că 
nouă nu ne pasă. În timp ce britanicii ţin doliu în ziua când sfântul a fost 


martirizat pe pământul lor, iar georgienii îi venerează cu sfinţenie peştera 
(Psirtki) în care a început să-i creştineze, noi ne bulucim la tarabele cu sclipiciuri 
şi cumpărăm tot felul de perniţe roşii şi brelocuri sub formă de inimioare, 
crezând că asta ne va ajuta să ne aflăm dragostea şi sufletul pereche. Ca de 
obicei, ne uităm cu jind la ceea ce au alții şi dispreţuim ce avem noi. Ca de 
obicei, plângem şi ne lamentăm, continuând să rămânem săraci, suiți pe un 
întreg munte de bogăţie. 


Foto: Petre Cojocaru 


